**Korkovník amurský** (lat. *Phellodendron amurense*) je opadavý strom z rodu korkovník (*Phellodendron*) z čeľade rutovité (*Rutaceae*). Grécke phellos (korok) a dendron (strom) ako rodové meno bolo navrhnuté práve pre korkovník amurský. Aj druhové meno je výstižné; korkovník amurský skutočne pochádza z Amurskej oblasti, z Mandžuska a priľahlých oblastí severnej Číny. Z východnej Ázie pochádzajú aj ostatné druhy rodu Phellodendron.

Opis
----

Korkovník amurský je široko rozložitý strom, vysoký až 15 m. Vyznačuje sa krátkym kmeňom a širokou, rozvetvenou korunou. Druh je charakteristický svojou kôrou, ktorá je za mlada striebro šedá. Neskôr sa mení na sivohnedú, silnú a korkovitú borku, ktorá je rozbrázdená do hrebeňov.

Nepárno perovito zložený list je až 35 cm dlhý, s 5 až 13 kopijovitými lístkami. Lístky sú na líci lesklé sýte zelené a lysé a na rube modrozelené, s chĺpkami na báze stredného rebra. Listy na jeseň veľmi skoro zožltnú a po rozdrvení veľmi zapáchajú. Púčiky na konárikoch sú obklopené listovou jazvou.

Kvety korkovníka amurského sú funkčne jednopohlavné (majú vyvinuté tyčinky i piestiky, ale fungujú buď len tyčinky, alebo len piestik) a stromy sú teda dvojdomé. Veľmi malé samčie i samičie kvety sa objavujú uprostred leta, najčastejšie v júni. Kvety sú nápadne žltozelené a drobné, ale tvoria veľa koncových súkvetí. Plodmi sú čierne, silno aromatické, asi 1 cm veľké kôstkovice, ktoré dozrievajú v októbri a zostávajú dlho na strome.

Rozšírenie
----------

Druh je pôvodný v severovýchodnej Ázii (Mandžusko), vo východnej Číne, Kórei, Japonsku, na ruskom Ďalekom východe a v Taiwane.

Ekológia
--------

Korkovník amurský vo svojom pôvodnom areáli rastie v horách. Preferuje miesta blízko potokov. Darí sa mu na vlhších hlbších pôdach s dostatkom priestoru. V kultúre sa rozmnožujú takmer výhradne semenami, výnimočne aj koreňovými odrezkami.

Význam a využitie
-----------------

Korkovník amurský sa bežne využíva v čínskom bylinárstve, kde sa považuje za jednu z 50 základných bylín. Z kôry sa získava horký liek, ktorý pôsobí močopudne a požíva sa aj ako detoxikant pri otravách. Mal by sa však užívať len pod odborným dohľadom a nie počas tehotenstva. Nedávne výskumy ukázali, že rastlina je účinná aj pri liečbe zápalu mozgových blán a pri zápale očných spojiviek. Berberín, prírodný alkaloid získavaný z kôry korkovníka, preukázal protinádorové aktivity v procese vzniku a vývinu zhubného nádoru.

Drevo korkovníka amurského je ťažké, tvrdé a s hustou štruktúrou. Používa sa na výrobu nábytku. Z jeho vnútornej kôry sa získava žlté farbivo. Olej vyrobený z jeho semien sa dá použiť na ničenie škodlivého hmyzu. Z drviny jeho kôry sa lisovali zátky.

Korkovník je dekoratívny strom vhodný pre záhradnú architektúru veľkých plôch a parkov. Jeho kvety poskytujú v júni dobrú medonosnú pastvu včelám.

Hrozby a choroby
----------------

Korkovník amurský napadá voška maková (*Aphis fabae*). Je veľká asi 2 až 3 mm, matne čierna s dvojitým radom bielych voskových škvŕn. Na hostiteľskej rastline žijú vošky často v symbióze s mravcami.

Galéria
-------

* Korkovník amurský; otvárajúce sa púčiky (apríl) Korkovník amurský; otvárajúce sa púčiky (apríl)
* Korkovník amurský; pučiace listy a kvety (apríl) Korkovník amurský; pučiace listy a kvety (apríl)
* Korkovník amurský; pučiace listy a kvety (apríl) Korkovník amurský; pučiace listy a kvety (apríl)
* Korkovník amurský; nezrelé plody (jún) Korkovník amurský; nezrelé plody (jún)
* Korkovník amurský; nezrelé plody (júl) Korkovník amurský; nezrelé plody (júl)
* Korkovník amurský; zrelé plody (október) Korkovník amurský; zrelé plody (október)
* Korkovník amurský; list (leto) Korkovník amurský; list (leto)
* Korkovník amurský; list (jeseň) Korkovník amurský; list (jeseň)
* Korkovník amurský; kmeň stromu Korkovník amurský; kmeň stromu
* Korkovník amurský; detail kôry Korkovník amurský; detail kôry
* Korkovník amurský; skupina stromov (jeseň) Korkovník amurský; skupina stromov (jeseň)

Referencie
----------

1. ↑  MIČIETA, Karol; ZAHRADNÍKOVÁ, Eva; HRABOVSKÝ, Michal; ŠČEVKOVÁ, Jana. *Fylogenéza a morfogenéza cievnatých rastlín*. Prvé. vyd. V Bratislava : Univerzita Komenského v Bratislave, 2018. 339 s. ISBN 978-80-223-4403-6. S. 202.
2. 1 2 3 4 5 6 7 8   *Stromy a kry*. Praha : Artia, 1984. ISBN 80-07-00402-5.
3. ↑   *Phellodendron amurense* [online]. iNaturalist; A joint initiative by the California Academy of Sciences and the National Geographic Society, [cit. 2022-04-24]. Dostupné online. (anglicky)
4. ↑   *Phellodendron* [online]. iNaturalist; A joint initiative by the California Academy of Sciences and the National Geographic Society, [cit. 2022-04-24]. Dostupné online. (anglicky)
5. ↑   *Rutaceae* [online]. iNaturalist; A joint initiative by the California Academy of Sciences and the National Geographic Society, [cit. 2022-04-24]. Dostupné online. (anglicky)
6. 1 2 3 4 5  Věra Dorušková. *PHELLODENDRON AMURENSE Rupr. – korkovník amurský* [online]. BOTANY.CZ, 2007-10-30, [cit. 2021-11-30]. Dostupné online. (česky)
7. 1 2   *Phellodendron amurense* [online]. Plants for a Future, [cit. 2022-04-23]. Dostupné online. (anglicky)
8. ↑  Eva Petrovova. *Antiagngiogenic potential of Phellodendron amurense bark extract observed on chorioallantoic membrane* [online]. University of Veterinary Medicine and Pharmacy in Košice, September 2015, [cit. 2022-04-23]. Dostupné online. (anglicky)
9. ↑   *Aphis fabae* [online]. iNaturalist; A joint initiative by the California Academy of Sciences and the National Geographic Society, [cit. 2022-04-23]. Dostupné online. (anglicky)
10. ↑  W.N. Ellis. *Aphis fabae, bean aphid, black bean aphid* [online]. Plant Parasites of Europe, Amsterdam, The Netherlands, 2022-02-09, [cit. 2022-04-23]. Dostupné online. (anglicky)

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Korkovník amurský**
* Spolupracuj na Wikidruhoch Wikidruhy ponúkajú informácie na tému **Korkovník amurský**